钦定古今图书集成/明伦汇编/闺媛典/第003卷 > 明仁孝文皇后内训 > 《警戒章第七》
## 钦定古今图书集成/明伦汇编/闺媛典/第003卷 > 明仁孝文皇后内训 > 《警戒章第七》

妇人之德，莫大于“端己”；端己之要，莫重于警戒。居富
贵也，而恒惧乎骄盈；居贫贱也，而恒惧乎败失；居安
宁也，而恒惧乎患难。奉卮在手，若将倾焉；择地而旋若将陷焉。故一念之微，独处之际，不可不慎。谓无有
见，能隐于天乎？谓无有知，不欺于心乎？故肃然警惕，
恒存乎矩度；湛然纯一，不干于非僻。举动之际，如对
舅姑，闺门之间如临师保，不惰于冥冥，不骄于昭昭，
行之以诚，持之以久显隐不贰由是德宜于家族，行
通于神明而百福咸臻矣。夫念虑有常，动必无过，思
患豫防所以免祸，一息不戒灾害攸萃，累德终身悔
何追矣！是故鉴古之失吾则得焉，惕励未形吾何尤
焉。《诗》曰：“相在尔室，尚不愧于屋漏。”《礼》曰：“戒慎乎其所
不睹。恐惧乎其所不闻。”此之谓也。